Diari Oficial de la Generalitat Valenciana


Sumari del DOGV 7899, del 19-10-2016 (2016/8187)

ACORD de 30 de setembre de 2016, del Consell, pel qual s'adjudiquen les concessions administratives per a l'explotació de dos programes del servei públic de la televisió digital terrestre amb cobertura local, i es transformen en llicències. Lot 4 - Elx (Canal 45 TL05A).
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7899

Data del DOGV
:   19-10-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/8187


Data del document
:   30-09-2016

Organisme emissor
:   Presidència de la Generalitat

Tipus de document
:   Acord

Anàlisi jurídica

ACORD de 30 de setembre de 2016, del Consell, pel qual s'adjudiquen les concessions administratives per a l'explotació de dos programes del servei públic de la televisió digital terrestre amb cobertura local, i es transformen en llicències. Lot 4 - Elx (Canal 45 TL05A). [2016/8187]  
Antecedents  
  
I. Per resolució de data 1 de juliol de 2005, del conseller de Relacions Institucionals i Comunicació, publicada en el Diari Oficial de la Generalitat Valenciana número 5042, de 5 juliol de 2005, es va convocar un concurs públic, mitjançant procediment obert, per a l'adjudicació de concessions per a l'explotació de programes del servei públic de la televisió digital terrestre amb cobertura local.  
II. La sentència de 18 de juliol de 2012, de la Secció Setena de la Sala Contenciosa Administrativa del Tribunal Suprem, va estimar el recurs de cassació número 5128/2008, interposat per Servicios de Difusión Tele Elx, SAU, declarant la nul·litat de la Resolució de 30 de gener de 2006, dictada pel conseller de Relacions Institucionals i Comunicació de la Generalitat Valenciana, per la qual es van adjudicar les concessions, així com de la Resolució de 12 d'abril de 2006, de la Sotssecretaria de la Presidència de la Generalitat, per delegació del president, que desestimava el recurs d'alçada interposat contra aquella.  
  
III. En execució de l'esmentada sentència, mitjançant la Resolució de 12 de febrer de 2013, del conseller de Presidència i Agricultura, Pesca, Alimentació i Aigua (DOCV 6972, 25.02.2013), es va ordenar la retroacció del procediment al moment anterior al fet que la mesa de contractació formula la proposta d'adjudicació de les concessions, conservant les actuacions anteriors dutes a terme en el si d'aquest procediment, sense perjudici de salvaguardar les facultats que a la mesa de contractació li atorga la clàusula 16, lletra d, del plec de clàusules administratives que regeixen l'adjudicació.  
IV. De conformitat amb el que disposa la clàusula 24.4 del plec de clàusules administratives particulars, la mesa de contractació ha elevat, amb data 16 de juny de 2015, una proposta d'adjudicació de tots els lots del concurs segons l'informe tècnic elaborat, seguint els criteris objectius de valoració establerts en el plec de clàusules administratives particulars que regeixen la present convocatòria.  
V.En data 22 de juliol de 2016 l'Advocacia General de la Generalitat ha emés un informe en què conclou que la declaració de concurs voluntari de creditors de Mediamed Comunicación Digital, SA, empresa matriu del grup a què pertany la licitadora Comunicación Audiovisual Editores, SL, implica que la proposta presentada al seu dia per esta última no pot ser complida en l'actualitat.  
VI. El Servei de Contractació i Assumptes Generals de la Presidència ha emés un informe en el qual es fa constar que els licitadors proposats en el present lot han presentat, davant l'òrgan competent per a la seua tramitació, la documentació preceptiva establerta en la clàusula 24.5 del plec de clàusules administratives particulars.  
VII. Per últim, es fa constar que les empreses proposades reuneixen els requisits establerts en l'article 25 de la Llei 7/2010, de 31 de març, General de la Comunicació Audiovisual, per a ser titular d'una llicència de comunicació audiovisual, i no s'hi dóna cap de les circumstàncies que impedeixen ser titular d'una llicència d'acord amb el que disposa l'article 26 de la dita llei.  
Als anteriors fets, s'apliquen els següents  
  
Fonaments de dret  
  
Primer. El present concurs va ser convocat a l'empara de la llavors legislació vigent en matèria de serveis de comunicació audiovisual i, en particular, del que disposa la Llei 66/1997, de 30 de desembre, de Mesures Fiscals, Administratives i d'Orde Social, la disposició addicional quaranta-quatre de la qual establia que, per a l'explotació dels serveis de televisió digital terrestre, considerats serveis públics, era necessari disposar del corresponent títol habilitant.  
Segon. Conformement amb l'article 13 de la Llei 41/1995, de 22 de desembre, de Televisió Local per Ones Terrestres, llavors vigent, la gestió indirecta del servei mitjançant concessió administrativa per particulars havia d'atorgar-se pel procediment de concurs públic, al qual resultaven d'aplicació les normes contingudes en el Text Refós de la Llei de Contractes de les Administracions Públiques (d'ara endavant, TRLCAP), aprovat pel Reial Decret Legislatiu 2/2000, de 16 de juny, i d'altres que eren aplicables en aquell moment.  
Tercer. La Llei 7/2010, de 31 de març, General de la Comunicació Audiovisual (d'ara endavant, LGCA), legislació bàsica en la matèria, va establir un nou marc regulador de la comunicació audiovisual en el nostre ordenament jurídic. El nou règim descansa en el principi de liberalització de la prestació dels serveis de comunicació audiovisual que, d'acord amb l'article 22 de l'esmentada llei, es configuren, ja no com a serveis públics, sinó com a serveis d'interés general. D'aquesta manera, els ara nomenats serveis de comunicació audiovisual d'interés general es presten en règim de lliure competència, amb les restriccions derivades de la limitació de l'espectre radioelèctric i de la necessària protecció dels drets i interessos dels ciutadans. Així, quan aquests serveis es presten mitjançant ones hertzianes terrestres necessitaran llicència prèvia atorgada mitjançant concurs per l'autoritat audiovisual competent.  
  
Quart. Al present concurs li és aplicable el que disposa la disposició transitòria primera de la LGCA, que estableix que els concursos d'adjudicació de concessions per a la gestió indirecta del servei d'interés general de ràdio i televisió d'àmbit estatal no resolts abans de l'entrada en vigor d'aquesta llei, continuaran la seua tramitació d'acord amb el procediment establert en la normativa vigent en el moment de la convocatòria del concurs, havent de procedir-se per l'autoritat competent, una vegada resolt el concurs, a transformar les concessions en llicències amb la vigència que s'hi preveu.  
Cinqué. De conformitat amb l'article 115.4 del TRLCAP, «en cap cas podrà concertar-se pel contractista l'execució parcial del contracte amb persones inhabilitades per a contractar d'acord amb l'ordenament jurídic, o compreses en algun dels supòsits de l'article 20 [...]», entre els que figurava la circumstància ?lletra b)- d?«haver sol·licitat la declaració de concurs, haver sigut declarades insolvents en qualsevol procediment, trobar-se declarades en concurs, estar subjectes a intervenció judicial, o haver sigut inhabilitades d'acord amb la Llei Concursal sense que haja conclòs el període d'inhabilitació fixat en la sentència de qualificació del concurs». Atenent a l'anàlisi de la normativa d'aplicació, l'Advocacia General de la Generalitat, en informe de data 22 de juliol de 2016, conclou que «l'empresa licitadora proposada per a l'adjudicació [...] no es troba en concurs de creditors». També es conclou que «Mediamed Comunicación Digital, SA, té prohibida la realització parcial de la prestació en trobar-se en una de les causes de prohibició de contractar amb l'administració ?concurs voluntari de creditors?.».  
  
Esta circumstància implica, de fet, que la proposta oferida per la licitadora no pot ser complida, ja que, tal com s'ha descrit en la seua oferta tècnica, la participació de és essencial per a poder dur a terme la seua execució material. Ha de recordar-se que l'article 22 del TRLCAP, denominat «Efectes de la falta de capacitat, solvència i de les prohibicions de contractar», disposa el següent: «Les adjudicacions de contractes en favor de persones que no tinguen la capacitat d'obrar o de solvència i de les que es troben compreses en algun dels supòsits de l'article 20 seran nul·les de ple dret. Sense perjuí d'això, l'òrgan de contractació podrà acordar que l'empresari continue l'execució del contracte, davall les mateixes clàusules, pel temps indispensable per a evitar perjuís a l'interés públic corresponent.»  
  
Sisé. De conformitat amb l'article 27.3 de la LGCA, l'acte d'atorgament de la llicència precisarà amb tota exactitud les condicions que tenen el caràcter d'essencials. En aquest sentit, cal destacar que el termini de vigència dels títols habilitants ha resultat modificat, passant dels deu anys establerts per a les concessions convocades en el present concurs, als quinze anys de vigència que la LGCA preveu per a les llicències, i que han de computar-se des de la data de transformació de les concessions.  
Seté. L'article 43.2 de la Llei 1/2006, de 19 d'abril, de la Generalitat, del Sector Audiovisual, disposa que l'atorgament de les concessions administratives competeix al Consell de la Generalitat, i correspon l'impuls i la gestió del concurs públic al departament que tinga les competències en matèria audiovisual. Aquestes competències actualment estan assignades a la Presidència de la Generalitat conformement amb el que disposa l'article 12.2 de la Llei 5/1983, de 30 de desembre, del Consell, així com el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat.  
No obstant això, el president de la Generalitat ha manifestat l'11 de febrer de 2016 la seua abstenció en el procediment per concórrer el que preveu l'article 28.2.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i la seua substitució per la vicepresidenta i consellera d'Igualtat i Polítiques Inclusives.  
En conseqüència, a proposta de la consellera d'Igualtat i Polítiques Inclusives i vicepresidenta del Consell, i d'acord amb el que disposa l'article 15.1 de la Llei 5/1983, de 30 de desembre, el Consell, prèvia deliberació, en la seua reunió del 30 de setembre de 2016,  
  
  
ACORDA  
  
Primer  
No adjudicar una concessió per a l'explotació d'un programa de televisió digital terrestre amb cobertura local, corresponent al lot 4, demarcació Elx (canal 45 referència TL05A) a la licitadora Comunicación Audiovisual Editores, SL, atés que l'empresa matriu del grup a què pertany, Mediamed Comunicación Digital, SA, té prohibida la realització parcial de la prestació, per trobar-se en una de les causes de prohibició de contractar amb l'administració.  
  
Segon  
Adjudicar les concessions per a l'explotació de dos programes de televisió digital terrestre amb cobertura local, corresponents al lot 4, demarcació Elx, canal 45 referència TL05A, a favor d'aquests licitadors:  
- Editorial Prensa Alicantina, SA.  
- Radio Comunicación, SA.  
  
Tercer  
Declarar desert el programa restant de la demarcació davant de la inexistència de més licitadors que reunisquen els requisits establits en el plec de clàusules administratives particulars que regixen este procediment.  
  
Quart  
Transformar les concessions adjudicades en llicències per a la prestació del servei de comunicació audiovisual televisiva, que tindran una duració de quinze anys des de la data de formalització en document administratiu del contracte de concessió, prorrogables de forma automàtica pel mateix termini, sempre que es complisquen els requisits establerts en l'article 28 de la Llei 7/2010, de 31 de març, General de Comunicació Audiovisual.  
  
Cinqué  
Els llicenciataris estan obligats al compliment de les obligacions establertes en la Llei 7/2010, de 31 de març, General de Comunicació Audiovisual i tota altra normativa que resulte aplicable, i queden vinculats, durant tot el període de vigència de les llicències, per les condicions incloses en el plec de clàusules administratives particulars i, singularment, al manteniment dels compromisos addicionals assumits en l'oferta presentada.  
  
Sisé  
Aquest acord es publicarà en el Diari Oficial de la Generalitat Valenciana.  
  
Contra aquest acord, que posa fi a la via administrativa, es podrà interposar potestativament un recurs de reposició davant del Consell, en el termini d'un mes a comptar des de l'endemà de la seua notificació o publicació, de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació o publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i això sense que puguen simultaniejar-se ambdós recursos i sense perjudici que s'utilitze qualsevol altra via que es considere oportuna.  
  
València, 30 de setembre de 2016  
  
La consellera secretaria,  
MÓNICA OLTRA JARQUE